**Likumprojekta “Grozījumi Pārtikas aprites uzraudzības likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta „Grozījumi Pārtikas aprites uzraudzības likumā” (turpmāk – likumprojekts) mērķis ir noteikt pilnvarojumu Ministru kabinetam izdot noteikumus, lai varētu īstenot Eiropas Savienības tieši piemērojamos tiesību aktos dotos uzdevumus dalībvalstīm reglamentēt atsevišķas prasības pārtikas apritē, un noteikt gadījumus, kad pārtika ir izplatāma pēc derīguma termiņa „Ieteicams līdz” beigām, precizēt terminus attiecībā uz pārtikas atzīšanu par izplatīšanai nederīgu, kā arī precizēt iepriekš pieņemtu likuma normu spēkā stāšanās termiņus. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir izstrādāts pēc Zemkopības ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošajā Pārtikas aprites uzraudzības likumā (turpmāk – likums) nepieciešams izdarīt grozījumus, lai ieviestu Eiropas Savienības (turpmāk – ES) tieši piemērojamos tiesību aktus un novērstu vairākas problēmas pārtikas aprites uzraudzības jomā.1. Patlaban likuma 4. panta astoņpadsmitā daļā noteikts pilnvarojums Ministru kabinetam noteikt izmantošanai pārtikā aizliegto un ierobežoti lietojamo augu, augu daļu, to produktu un citu vielu sarakstu (saskaņā ar pārejas noteikumu 27. punktu minētie noteikumi jāizdod līdz 2018. gada 31. decembrim). Noteikumu projekta sagatavošanas laikā izvērtējot citu ES dalībvalstu pieredzi līdzīga satura normatīvo aktu izdošanā, secināts, ka aizliegums un ierobežojumi jānosaka tikai augiem un augu daļām, bet ne augu produktiem, jo tas radītu papildu slogu pārtikas uzņēmumiem Latvijā. Tāpēc nepieciešams no pilnvarojuma izslēgt vārdu “produkti”.2.Virknē tieši piemērojamo ES tiesību aktu dalībvalstīm tiek doti uzdevumi reglamentēt atsevišķas prasības pārtikas jomā. Šajos gadījumos nacionālajā normatīvajā aktā ieviešamo prasību būtība un apjoms ir jau noteikti ES tiesību aktā (regulā), un likumā nebūtu jādod pilnvarojums Ministru kabinetam konkrētu prasību noteikšanai, jo tas dublētu tieši piemērojamo ES tiesību aktu. Tāpat atsevišķos gadījumos nacionālajā normatīvajā aktā nepieciešams noteikt tikai to Latvijas kompetento iestādi, kas izpilda ES tiesību aktā dotos uzdevumus un, piemēram, saziņas veidu starp kompetento iestādi un pārtikas uzņēmumiem. Patlaban Veterinārmedicīnas likuma 25. panta 12. punktā dots pilnvarojums Ministru kabinetam noteikt prasības dzīvnieku izcelsmes pārtikas nekaitīguma jomā atbilstoši ES normatīvajiem aktiem. Saskaņā ar minēto pilnvarojumu ir izdoti vairāki Ministru kabineta noteikumi, piemēram:1) Ministru kabineta 2013. gada 18. jūnija noteikumi Nr. 328 „Prasības kautuvēm, kurās nokauto dzīvnieku gaļu mazā daudzumā realizē vietējā tirgū”. Eiropas Parlamenta un Padomes 2004. gada 29. aprīļa Regulas (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (turpmāk – Regula Nr. 853/2004), 10. panta 3.punktā noteikts, ka dalībvalstis var, neapdraudot šīs regulas mērķu sasniegšanu, saskaņā ar 4.–8. punktu pieņemt valsts mēroga pasākumus, ar ko pielāgo III pielikumā noteiktās prasības;2) Ministru kabineta 2009. gada 8. decembra noteikumi Nr.1393 “Veterinārās prasības mājputnu un zaķveidīgo gaļas apritei nelielā daudzumā”. Regulas Nr. 853/2004 1. panta 3. punkta „d” apakšpunktā noteikts, ka regula neattiecas uz tiešu piegādi, ja ražotājs mazos daudzumos piegādā tādu putnu un zaķveidīgo gaļu, kas nokauti saimniecībā, galapatērētājam vai vietējiem mazumtirdzniecības uzņēmumiem, kuri šādu gaļu kā svaigu gaļu tieši piegādā galapatērētājam. Savukārt 1. panta 4. punkts nosaka obligātu prasību, ka dalībvalstis saskaņā ar saviem tiesību aktiem pieņem noteikumus, kas reglamentē 3. punkta „d” apakšpunktā minētās darbības un personas;3) Ministru kabineta 2016. gada 6. septembra noteikumi Nr. 597 „Veterinārās, higiēnas un nekaitīguma prasības svaigpiena apritei”. Noteikumi ievieš vairāku regulu normas, piemēram, Regula Nr. 853/2004 nosaka, ka pārtikas uzņēmumiem jāuzsāk procedūras, lai nodrošinātu, ka svaigpienu nelaiž tirgū, ja antibiotisko vielu atliekvielu kopējais daudzums pārsniedz kādu no atļautajiem maksimālajiem daudzumiem, un Ministru kabineta noteikumos ir noteikta rīcība neatbilstību gadījumos.Līdzīgi normatīvie akti būtu jāizdod arī attiecībā uz pārtiku, kas nav dzīvnieku izcelsmes. Pilnvarojums nepieciešams, piemēram, lai, ņemot vērā vīna nozares specifiskās iezīmes, Latvijā izmantotu Eiropas Komisijas 2009. gada 14. jūlija Regulas (EK) Nr. 607/2009, ar ko paredz konkrētus sīki izstrādātus noteikumus Padomes Regulas (EK) Nr. 479/2008 piemērošanai attiecībā uz aizsargātiem cilmes vietas nosaukumiem un ģeogrāfiskās izcelsmes norādēm, tradicionālajiem apzīmējumiem, konkrētu vīna nozares produktu marķēšanu un noformēšanu, 69. panta 2. punktā (turpmāk – Regula Nr. 607/2009) paredzētās atkāpes attiecībā uz atsevišķa tipa pudeļu un to aizvākojumu izmantošanu. Latvija nav vīnogu vīna ražotāja valsts, tomēr Latvijā tiek ražoti citi produkti – augļu un ogu vīni, sidri, raudzēti dzērieni un alkoholiskie kokteiļi, uz kuriem var attiecināt Regulas Nr. 607/2009 69. pantā noteiktās atkāpes par dzirkstošā vīna tipa stikla pudeles un tā aizbāžņa papildu izmantošanas iespējām Latvijā minēto produktu tirdzniecībai un eksportam ar noteikumu, ka tie nemaldina patērētāju par produkta patiesajām īpašībām.Jāņem vērā arī tas, ka nacionālā juridiskā tehnika nepieļauj ES regulu normas izmantot kā pilnvarojumu izdot normatīvos aktus (Ministru kabineta noteikumus).Ievērojot minēto, likumā nepieciešams ietvert vispārīgu pilnvarojumu Ministru kabinetam noteikt prasības pārtikas aprites jomā atbilstoši Eiropas Savienības tieši piemērojamiem tiesību aktiem.3. Patlaban likuma 5. panta piektajā daļā noteikts, ka pārtikas uzņēmuma atzīšanas vai reģistrācijas fakts apliecina uzņēmuma spēju nodrošināt savas darbības un produktu atbilstību normatīvajos aktos noteiktajām prasībām. Uzņēmēji vai to pārstāvji bieži šo normu tulko tā, ka reģistrētā (atzītā) uzņēmumā visas prasības ir ievērotas. Šāda minētās normas interpretācija neatbilst reālajai situācijai, jo pats atzīšanas vai reģistrācijas fakts automātiski neapliecina to, ka attiecīgais uzņēmums un tā produkcija ir atbilstoši normatīvo aktu prasībām, sevišķi ņemot vērā to, ka pirms pārtikas uzņēmuma darbības uzsākšanas Pārtikas un veterinārais dienests pārbauda tikai tos uzņēmumus, kam nepieciešama atzīšana. Tā kā citas likuma normas nosaka, ka pārtikas apritē iesaistās tikai atzīti vai reģistrēti uzņēmumi (5. panta pirmā daļa) un ka pārtikas uzņēmums savā darbībā ir atbildīgs par pārtikas atbilstību normatīvajos aktos noteiktajām prasībām (7. panta pirmā daļa), likuma 5. panta piekto daļu nepieciešams izslēgt, lai turpmāk novērstu normas atšķirīgas interpretācijas iespējas.4. Jāievieš Eiropas Komisijas (turpmāk – EK) 2017. gada 16. oktobra paziņojums par ES pārtikas ziedošanas pamatnostādnēm (turpmāk – pamatnostādnes).Pamatnostādnēs ir norādīts, ka pārtikas izšķērdēšanai ir būtiska ekonomiska un sociāla ietekme, turklāt tā rada pārmērīgu spiedienu uz izsmeļamiem dabas resursiem un vidi. Pēc Apvienoto Nāciju Organizācijas Pārtikas un lauksaimniecības organizācijas datiem, aptuveni trešdaļa no visas pasaulē saražotās pārtikas iet zudumā vai tiek izšķērdēta. Tādas pārtikas ražošanai, kura tiek novākta, bet galu galā iet zudumā vai tiek izšķērdēta, katru gadu tiek patērēta aptuveni ceturtā daļa no visa lauksaimniecībā izmantojamā ūdens, un tam ir vajadzīga aramzeme Ķīnas teritorijas lielumā. Ik gadu pārtikas atkritumi rada aptuveni 8 % no siltumnīcefekta gāzu emisijas pasaulē.Pārtikas ziedošana ne tikai atbalsta cīņu pret pārtikas trūkumu, bet var būt arī efektīvs instruments to pārtikas pārpalikumu daudzuma mazināšanai, ko izmanto rūpnieciskām vajadzībām vai nosūta uz atkritumu apstrādi. Zināms, ka pārtikas ražotāji un mazumtirgotāji ir gatavi ziedot savus pārpalikumus pārtikas bankām un labdarības organizācijām, bet tikai neliela daļa no kopējiem uzturā derīgajiem pārtikas pārpalikumiem tiek atdota ziedošanai. Likumā patlaban ir noteikts, ka pārtika, kurai beidzies derīguma termiņš, jāatzīst par izplatīšanai nederīgu. Tas attiecas gan uz pārtiku, kurai ražotājs norādījis termiņu „Izlietot līdz…” (pārtikai, kas ir ātri bojājas), gan minimālo derīguma termiņu „Ieteicams līdz…”.Tā kā ES normatīvie akti nenosaka, ka pārtika, kurai beidzies minimālais derīguma termiņš „Ieteicams līdz…”, uzskatāma par nederīgu, tāpēc, lai mazinātu pārtikas atkritumu rašanos, likumā nepieciešams noteikt, ka noteiktā laikposmā un kārtībā normatīvajos aktos noteiktas produktu grupas ir atļauts izplatīt, piemēram, nodot labdarības iestādēm. Tādēļ likums jāpapildina ar pilnvarojumu Ministru kabinetam noteikt gadījumus, produktu grupas, izplatīšanas veidu, laikposmu un kārtību, kādā atļauts izplatīt pārtiku pēc minimālā derīguma termiņa “Ieteicams līdz...” beigām.Paredzēts, ka tiesību normas attiecībā uz tādas pārtikas izplatīšanu, kurai beidzies minimālais derīguma termiņš „Ieteicams līdz”, stāsies spēkā 2019. gada 1. jūlijā.5. Eiropas Parlamenta un Padomes 2002. gada 28. janvāra Regulā Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu, noteikts, ka pārtikas aprites tiesību aktu mērķis ir aizsargāt patērētāju intereses un novērst pārtikas produktu viltošanu. Lai likumā lietotu ES tiesību aktiem atbilstošu terminoloģiju, nepieciešams precizēt likuma 14. panta 5. punktu, nosakot, ka par izplatīšanai nederīgu ir atzīstama viltota, nevis falsificēta pārtika.6. Tā kā ir stājušās spēkā vairākas ES deleģētās regulas, kas nosaka prasības noteiktās grupās ietilpstošiem pārtikas produktiem (pārtika zīdaiņiem un maziem bērniem, īpašiem medicīniskiem nolūkiem un pilnīgiem uztura aizstājējiem svara kontrolei), nepieciešams grozīt likuma pārejas noteikumu 26. un 28. punktu, nosakot ātrāku to likuma normu spēkā stāšanas termiņu, kas saistītas ar termina „diētiskā pārtika” aizstāšanu ar terminu „noteiktās grupās ietilpstoši pārtikas produkti”. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums attiecas uz:1) uzņēmumiem, kuri iesaistīti pārtikas apritē. Patlaban Latvijā ir aptuveni 28 500 dienestā reģistrētu pārtikas uzņēmumu;2) dienesta inspektoriem, kas veic pārtikas uzņēmumu uzraudzību un kontroli. |
| 2. | Tiesiskā regulējuma ietekme uz tautsaimniecību un administratīvo slogu | Likumā dodot pilnvarojumu Ministru kabinetam noteikt gadījumus, kad atļauts izplatīt pārtiku pēc minimālā derīguma termiņa “Ieteicams līdz” beigām, tiks atbalstīti uzņēmumi, kas izplata pārtiku, samazinot to finansiālo slogu attiecībā uz pārtikas iznīcināšanu, un tādējādi tiks veicināta pārtikas atkritumu samazināšanās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Saistītie tiesību aktu projekti | Nepieciešams sagatavot jaunus Ministru kabineta noteikumus, lai noteiktu gadījumus, produktu grupas, izplatīšanas veidu un kārtību, kādā pēc minimālā derīguma termiņa “Ieteicams līdz..” beigām atļauts izplatīt minēto pārtiku. Minēto normatīvo aktu projektu plānots iesniegt izskatīšanai Ministru kabinetā līdz 2019. gada 30. jūnijam. Ministru kabineta noteikumi stāsies spēkā 2019.gada 1.jūlijā. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ievietots Zemkopības ministrijas tīmekļa vietnē [www.zm.gov.lv](http://www.zm.gov.lv) no 2018. gada 20. marta līdz 30. martam. |
| 2. | Sabiedrības līdzdalība projekta izstrādē | Likumprojekts nosūtīts saskaņošanai biedrībām „Lauksaimnieku organizāciju sadarbības padome”, „Zemnieku saeima”, „Pārtikas uzņēmumu federācija”, „Latvijas Pārtikas tirgotāju asociācija” un „Latvijas tirgotāju asociācija”, „Latvijas Gaļas ražotāju un gaļas pārstrādātāju asociācija”, „Latvijas Patērētāju interešu aizstāvības asociācija”, „Latvijas Piensaimnieku centrālās savienība”, „Latvijas Zivrūpnieku savienība” un „Latvijas Maiznieku biedrība”. |
| 3. | Sabiedrības līdzdalības rezultāti | „Latvijas Pārtikas tirgotāju asociācija” un „Latvijas Zivrūpnieku savienība” projektu saskaņoja elektroniski bez iebildumiem.Par Zemkopības ministrijas tīmekļa vietnes www.zm.gov.lv sadaļā „Sabiedriskā apspriešana” publicēto likumprojektu komentāri nav saņemti. |
| 4. | Cita informācija | Nav |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zemkopības ministrija un Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildei nav nepieciešams paplašināt institūciju funkcijas un uzdevumus. |
| 3. | Cita informācija | Nav |

# Zemkopības ministra p.i. Kaspars Gerhards

Zemkopības ministrijas valsts sekretāra p.i. Jānis Šnore

Evardsone 67027629

Gunta.Evardsone@zm.gov.lv